July 20th, 2020 | by admin
Χαρακτηρισμένη ως “το νησί της Τέχνης και του Πολιτισμού”, καθώς αποτελεί το μεγαλύτερο κέντρο μαρμαρογλυπτικής στη νεότερη Ελλάδα με πλήθος ανώνυμων μαστόρων αλλά και κορυφαίων καταξιωμένων καλλιτεχνών να έλκουν την καταγωγή τους από το νησί, η Τήνος προσφέρει τη δυνατότητα στον επισκέπτη, να ανακαλύψει την υλική και άυλη πολιτιστική κληρονομιά της, μέσα από τα μουσεία, τις αίθουσες Τέχνης, τους αρχαιολογικούς χώρους και στα θρησκευτικά αξιοθέατα αλλά και μέσα από την επαφή με τη ζωντανή καλλιτεχνική της παράδοση που συναντά κανείς στα εργαστήρια των σύγχρονων μαρμαρογλυπτών της Εξωμεριάς, στις αίθουσες του Προπαρασκευαστικού Επαγγελματικού Σχολείου Καλών Τεχνών Πανόρμου Τήνου και στα ενεργά λατομεία μαρμάρου που λειτουργούν ακόμα με τεχνικές βασισμένες σε παραδόσεις αιώνων.
Κορυφαίο τουριστικό πλεονέκτημα αποτελεί η αναλλοίωτη εικόνα του τοπίου της ενδοχώρας που φέρει σε ολόκληρη την έκτασή της δείγματα της πλούσιας υλικής πολιτιστικής κληρονομιάς του νησιού. Το βασικό χαρακτηριστικό του είναι τα αναρίθμητα «σκαλιά», μικρές καλλιεργήσιμες λωρίδες γης που οριοθετούνται από ξερολιθιές και διατρέχουν σχεδόν όλη την επιφάνεια του νησιού, ως αποτέλεσμα της συστηματικής προσπάθειας των κατοίκων να δαμάσουν το άγονο περιβάλλον. Οι κλιμακωτές διαμορφώσεις πλαισιώνονται από διάσπαρτες εγκαταλελειμμένες αρχετυπικές κατασκευές όπως λιθόκτιστα κελιά, αλώνια, περιστεριώνες, ανεμόμυλους και μονοπάτια, ως ίχνη των προϋφιστάμενων γεωργικών δραστηριοτήτων που συνθέτουν ένα μοναδικό σύνολο και έχουν οδηγήσει στο χαρακτηρισμό της Τήνου ως το “χειροποίητο νησί”. Ο περιηγητής συναντά απροσδόκητες εναλλαγές ανάμεσα στο φως και τη σκιά, τη γυμνή πέτρα, τα πράσινα λαγκάδια και τους παραδοσιακούς οικισμούς, που είναι εύκολα προσβάσιμα μέσα από καλοδιατηρημένα μονοπάτια.
Τη χειροποίητη αυτή κληρονομιά, ο επισκέπτης έχει τη δυνατότητα να τη γνωρίσει μέσα από ένα πλήθος διαφορετικών υπηρεσιών εναλλακτικού τουρισμού, ο οποίες είναι διαθέσιμες καθ’ όλη τη διάρκεια του έτους και συνδυάζουν την επαφή με τη φύση και τον πολιτισμό συμπεριλαμβανομένων αξιόλογων περιπατητικών διαδρομών, αθλητικών διοργανώσεων και διαδρομών με άλογα. Ταυτόχρονα, λόγω του ιδιαίτερου γεωμορφολογικού της ανάγλυφου, διαθέτει μοναδικές ποιότητες για διάφορα είδη τουρισμού εμπειρίας όπως αναρρίχηση, bouldering, surf και καταδύσεις, που αναδεικνύουν την άγρια φυσική ομορφιά της.
Ο μοναδικός αυτός χαρακτήρας της Τήνου, που προκύπτει, μεταξύ άλλων, από τη μακραίωνη καλλιτεχνική της παράδοση και την άυλη και υλική πολιτιστική κληρονομιά της, ξεδιπλώνεται στα μάτια του επισκέπτη από άκρη ως άκρη του νησιού, λουσμένη από αυτό το ανεξήγητα γοητευτικό φως που περιγράφουν με ενθουσιασμό οι επισκέπτες όταν την γνωρίζουν για πρώτη φορά, το οποίο δημιουργεί μια ιδιαίτερη «αίσθηση του τόπου» και τους κάνει να θέλουν να την επισκεφτούν ξανά και ξανά. Οι συνεχείς εναλλαγές που συναντά κανείς στο Τηνιακό τοπίο, με περάσματα από τα ενεργά και ανενεργά λατομεία στα αγροτικά σύνολα, στα ξωκλήσια και τους περιστεριώνες, και από τα γραφικά χωριά, ανεπανάληπτα δείγματα παραδοσιακής αρχιτεκτονικής, στα μουσεία με τα περίφημα γλυπτά αλλά και στα επιβλητικά φυσικά αξιοθέατα και τους εντυπωσιακούς γεωλογικούς σχηματισμούς, συνθέτουν έναν αστείρευτο καμβά που περιμένει τον επισκέπτη να τον ανακαλύψει και να συνδέσει με τον τόπο αυτό αυθεντικές εμπειρίες που θα μείνουν χαραγμένες στη μνήμη του για πάντα.